**Ν.Ε Γλώσσα Γ’ Λυκείου**

**Σχολική Περίοδος : 2020-2021**

**Επιμέλεια : Στράτος Τσαγκαρής**

**Δημοκρατία : το ιδεωδέστερο πολίτευμα**

Η δημοκρατία, έλεγε κάποτε ο Τσώρτσιλ, είναι το χειρότερο πολίτευμα, αν εξαιρεθούν όλα τ' άλλα. Τούτο σημαίνει ότι η δημοκρατία, ακόμη και στη χειρότερη μορφή της, είναι προτιμότερη από την καλύτερη μορφή ενός άλλου πολιτεύματος.

Αυτό όμως δεν πρέπει να μας καθησυχάζει, γιατί την ποιότητα ενός πολιτεύματος δεν προσδιορίζει το τυπικό όνομά του. Υπήρξαν δημοκρατίες, που εξαχρείωσαν τους λαούς, και αποδείχτηκαν ανάξιες του τίτλου τους. Η ονομαστική αξία ενός πολιτεύματος είναι ό,τι και η ονομαστική αξία του χαρτονομίσματος. Αξία, όπως είναι γνωστό, έχει ο χρυσός, που είναι το αντίκρισμα. Και στην προκειμένη περίπτωση χρυσός είναι η ουσία και όχι το τυπικό όνομα της δημοκρατίας. Αν αρκεστούμε μόνο στους τύπους και δεν ενδιαφερθούμε να δώσουμε στη δημοκρατία ένα περιεχόμενο ουσίας, τότε δημιουργούμε ένα νόθο καθεστώς που μοιάζει με δημοκρατία, αλλά στην πραγματικότητα μπορεί να είναι οχλοκρατία ή συγκαλυμμένη μορφή αυταρχίας.

Η βασικότερη προϋπόθεση, για να λειτουργήσει σωστά μια δημοκρα­τία, είναι να συμμετέχουν όλα τα μέλη της υπεύθυνα στα κοινά. Αλλά για να γίνει αυτό δεν αρκεί οι πολίτες να έχουν δικαίωμα συμμετοχής, πρέπει να έχουν και τη δυνατότητα. Η δυνατότητα είναι κάτι που καθορίζεται από τη μόρφωση των πολιτών. Δημοκρατία σε τελευταία ανάλυση σημαίνει γνώση. Γνώση των δικαιωμάτων και των υποχρεώσεων μας. Όσο πιο μορ­φωμένη είναι μια κοινωνία, τόσο πιο αληθινή είναι η δημοκρατία της. Απαίδευτοι λαοί δεν απόκτησαν, κι αν απόκτησαν, δεν διατήρησαν για πολύ τη δημοκρατία τους. Αν το πολίτευμα αυτό στην αρχαιότητα ευδο­κίμησε μόνο στην Αθήνα, το γεγονός οφείλεται στο ότι οι Αθηναίοι είχαν μέση μόρφωση ανώτερη από κάθε λαό της εποχής τους.

Μια άλλη βασική προϋπόθεση είναι ο στόχος που πρέπει να υπηρετεί η δημοκρατία. Και αυτός είναι η δημιουργία κράτους δικαίου. Το κράτος του δικαίου όμως εξαρτάται από την υγιή πολιτική. Κατά τον Αριστοτέλη, πολιτική είναι «ἡ κυριωτάτη τῶν ἐπιστημῶν τά καλά καί τά δίκαια σκο­πουμένη». Συνεπώς, για να μην ξεπέσει σ' επίπεδο ανηθικότητας η πολι­τική, πράγμα που θα οδηγήσει σε φαυλότητα και τη δημοκρατία, πρέπει οι νόμοι της πολιτείας να μην παρέχουν τη δυνατότητα στους κακούς να άρχουν[[1]](https://www.sarantoskargakos.gr/content/%CE%BA%CE%AC%CF%84%CF%89-%CE%B1%CF%80%CF%8C-%CF%80%CE%BF%CE%B9%CE%B5%CF%82-%CF%80%CF%81%CE%BF%CF%8B%CF%80%CE%BF%CE%B8%CE%AD%CF%83%CE%B5%CE%B9%CF%82-%CE%B7-%CE%B4%CE%B7%CE%BC%CE%BF%CE%BA%CF%81%CE%B1%CF%84%CE%AF%CE%B1-%CE%B1%CE%BD%CE%B1%CE%B4%CE%B5%CE%AF%CF%87%CE%BD%CE%B5%CF%84%CE%B1%CE%B9-%CF%83%CF%84%CE%BF-%CE%B9%CE%B4%CE%B5%CF%89%CE%B4%CE%AD%CF%83%CF%84%CE%B5%CF%81%CE%BF-%CF%80%CE%BF%CE%BB%CE%AF%CF%84%CE%B5%CF%85%CE%BC%CE%B1?page=0,0" \l "_ftn1" \o "), σύμφωνα με το θαυμάσιο λόγο του Πιττακού του Μυτιληναίου. Αυτό όμως δεν αρκεί. Πρέπει η πολιτεία, περιορίζοντας τα πλαίσια δρά­σης των κακών, να ευρύνει τα πλαίσια δράσης των αγαθών. Αλλ' αυτό δεν εξαρτάται τόσο από τους νόμους όσο από την ηθική ποιότητα των πολιτών. «Ἀρίστη πολιτεία ἐστί, ὅπου οἱ πολιτευόμενοι τόν ψόγον μᾶλλον ἤ τόν νόμον δεδοίκασι», έλεγε ο Κλεόβουλος.

Επομένως, δημοκρατία δεν είναι ένας απλός τύπος, στερημένος από περιεχόμενο ουσίας. Είναι αγώνισμα, στο οποίο πρέπει να συμμετέχουν όλοι με πλήρη γνώση των δικαιωμάτων και υποχρεώσεων και, κατά κύριο λόγο, με καθαρή συνείδηση και με ξεκάθαρες προθέσεις. Αλλιώς παρα­μονεύει ο κίνδυνος να ξεπέσει σε πολιτική αγυρτεία και να ταυτιστεί με μια φτηνή δημοκοπία, που σαγηνεύει αλλά διαφθείρει το πλήθος, αλλοτριώνει τον πολιτικό του δυναμισμό και το κάνει άθυρμα των πολιτικά ισχυρών, πράγμα που οδηγεί στην απονεύρωση του νόμου, στην εξάρθρωση της κρατικής μηχανής και στην έξωση της πολιτικής ηθικής. Όταν το ατομικό συμφέρον δίνει τον τόνο στην πολιτική ζωή, τότε πια δεν οικοδομείται δη­μοκρατία, αλλά φαυλοκρατία, που αργά ή γρήγορα θ' ανοίξει το δρόμο για τη δικτατορία.

Αυτό πρέπει να γίνει συνείδηση σ' αυτούς που φιλοδοξούν να παίξουν έναν ηγετικό ρόλο στα πολιτικά πράγματα της χώρας τους. Σαν υπεύθυνοι αρχηγοί του λαού δεν πρέπει να περιορίζονται σε ωραίες διακηρύξεις ή σε θαυμάσιες ομιλίες. Πρέπει οι λόγοι τους ν' ακολουθούνται από θαυμά­σια έργα. Γιατί συχνά συμβαίνει οι ωραίοι λόγοι να καλύπτουν ανυπαρξία έργων ή στη χειρότερη περίπτωση να συγκαλύπτουν φαυλότητα έργων. Μερικοί πολιτικοί θυμίζουν ένα Ρωμαίο φιλόσοφο της παρακμής, που σπού­δασε την αρετή, για να μιλάει γι' αυτή αλλ' όχι και για να γίνει χρηστότερος. Πρόκειται για πολιτικούς, που ενώ διαπράττουν τα πιο φοβερά έργα, χρη­σιμοποιούν τους ωραίους λόγους για τη συγκάλυψή τους. («Δρῶντες τά αἴσχιστα λόγους ἀρίστους ποιοῦσι»).

Η δημοκρατία είναι ένα φοβερά ευαίσθητο πολίτευμα. Για να ευδο­κιμήσει πρέπει να είναι μια συνεχής άσκηση ήθους. Και στην περίπτωση αυτή, πάλι το μεγαλύτερο βάρος πέφτει στους ώμους των πολιτικών ηγετών, που πρέπει ν' αποτελούν πρότυπα μίμησης για το λαό. Η πολιτική δεν είναι ευκαιρία για πλουτισμό, είναι προσφορά θυσιών. «Δεῖ τόν ἀγαθόν ἄνδρα, παυόμενον τῆς ἀρχῆς, μή πλουσιώτερον ἀλλ' ἐνδοξότερον γεγονέναι», έλεγε κάποιος αρχαίος. Η δημοκρατία θέλει ανθρώπους που να προσφέρουν περισσότερα και ν' αρκούνται σε λιγότερα. Έτσι δημιουργούνται οι άν­θρωποι της αξίας και όχι της επιτυχίας.

Δυστυχώς συχνά η μανία της επιτυχίας διαστρέφει το περιεχόμενο τηςδημοκρατίας. Για να λειτουργήσει σωστά μια δημοκρατία είναι αναγκαία η πολιτική διαπάλη, όπως αυτή εκφράζεται με τον ανταγωνισμό των κομ­μάτων. Πρέπει όμως ο ανταγωνισμός αυτός να διεξάγεται μέσα σε πλαίσια δημοκρατικής αγωγής, έτσι που η επικράτηση μιας πολιτικής μερίδας να μη σημαίνει ταπείνωση ή εξόντωση της άλλης. Η αρχή της πλειοψηφίας να είναι σεβαστή αλλά και τα δικαιώματα της μειοψηφίας να είναι επίσης σεβαστά. Ο φανατισμός και η μισαλλοδοξία πάντοτε έβλαψαν τη δημο­κρατία.

Σωστά πολιτευόμενος είναι αυτός που αγωνίζεται να επιβάλει όχι μόνο τη δική του γραμμή αλλά και που μάχεται για να μπορεί ο αντίπαλός του να εκφέρει τη δική του αντίθετη γνώμη. Κάτω από τέτοιες προϋποθέσεις δημιουργείται το δημοκρατικό ήθος, που αποτελεί την καλύτερη εγγύηση για την εδραίωση της δημοκρατίας.

**Σαράντος Καργάκος**

**Πηγή :** [**www.sarantoskargakos.gr**](http://www.sarantoskargakos.gr)

**ΠΑΡΑΓΩΓΗ ΛΟΓΟΥ**

**Συμμετέχετε σε μια συζήτηση που διοργανώνει ο τοπικός τηλεοπτικός σταθμός σχετικά με την αξία του δημοκρατικού πολιτεύματος. Στην εισήγησή σας (350-400 λέξεις) να αναφέρετε τα πλεονεκτήματα που έχει η δημοκρατία σε σύγκριση με άλλα πολιτεύματα, τις αξίες που υπηρετεί και τις αρχές που πρεσβεύει. Στη συνέχεια να προτείνετε τρόπους προστασίας του δημοκρατικού πολιτεύματος και ενίσχυσης του δημοκρατικού φρονήματος των πολιτών.**